1 Johana 



.TANDIKO: Jaote Johana 

KAR NDIKO: Ok ong'ere to onyalo bedo Efeso 
KINDE NDIKO: 85-96 E YIK RUOTH (AD) 

WECHE MAMK IYE: 

Barua mar osiepni ne ondik gi Jaote Johana kane en ng'ama hike ng'eny ne jo- 
Kristo mane ogeno ahinya. Ondiko ka oluongogi ni nyithinda matindo kendo omiyo- 
gi puonj mar dak mapile kaka jo- Kristo. Ochako puonj ka oleronigi malong'o kuom 
nyuol mane onyuolgo Yesu e ringruok kendo ogero chikene e adier ni jogo mong'eyo 
Yesu ong'eyo Wuoro bcnde. To jogo maok ong'eyo Yesu ok ong'eyo Wuoro, to bende 
ok ging'eyo hera mar Wuoro kaca matin. Jo- Kristo to oserwako kendo ong'eyo hera 
Nyasaye e kit ngimagi nikech Nyasaye en hera, omiyo onge tiende mondo gibed gi 
luoro e ngima masani kata e ngima mabiro. 

THORRO: 

Johana medo puonjo ahinya e baruani kuom adiera mar yie ja-Krisco mondo oho 
kendo ojiw nyithinde kuom yie. Wach maduong' ka en hera, weyo richo, lalruok, loyo 
richo, bedo gadiera, bedo maler kod ngima mochwere oket kanyakla e chenro maber 
marieny gi ler mar Nyasaye e piny motimo mudho. 

WECHE MOCHAN KAE GIN. 

1. Lalruok mar ja- Kristo gi Nyasaye (1:1-10) 

2. Chik manyien mondo Wahcrre (2:1-17) 

3. Siem kuom joma kwedo Kristo kod timbc maricho (2:18-29) 

4. Kaka ja- Kristo onego odagi (3:1-24) 

5. Jopuonj mag miriambo (4:1-6) 

6. Hera mar Nyasaye (4:7-21) 

7. Locho mar yie (5:1-21) 



Is Wach Mar Ngima 

IWandikonu kuom Wach mar ngima, 
mane nitie nyaka aa chakruok, ma 
wasewinjo kendo waseneno gi wengewa, 
kendo waserange maber mi wamule gi 
lwetewa. 2 Ngimani nofwenyore mi ne 
wanene omiyo wawuoyo kuome, kendo 
wanyisou wach ngima mochwere mane 
nigi Wuoro kendo mane onyiswa. 
3 Wahulonu gima waseneno kendo winjo, 
mondo un bende ubed e achiel kodwa e 
lalruok. To lalruok marwa nie kindwa gi 
Wuoro kod Wuode, Yesu Kristo. 
4 Wandikonu wachni mondo morwa obed 
mogundho kendo moromo chuth. 



Wuotho E Ler 

5 Puonj mane wayudo kuom Kristo 
kendo koro wanyisou ema: Nyasaye en 
ler, kendo mudho onge kuome chutho. 
6 Omiyo ka wawacho ni wan e lalruok 
kode to pod wawuotho e mudho to wari- 
ambo kendo ok wawuothi e adiera. 7 To ka 
wawuotho e ler, kaka en bende enie ler to 
wan c lalruok ng'ato gi ng'ato, kendo 
remb Yesu Wuode pwodhowa e richo 
duto. 

8 Ka wawacho ni waonge richo, to 
wawoundore kendwa, kendo adiera onge 
e iwa. ;) To ka wahulo richowa, en jaadiera 
kendo ng'ama kare kendo obiro weyonwa 

richowa mi opuodhwa kuom timbe duto 
maok odhi kare. 10 Ka wawacho ni pok 
watimo richo to wamiyo odoko ja miri- 
ambo kendo wachne onge gi thuolo c 
ngimawa. 

Nyithinda mahero, andikonu wachni 
mondo kik utim richo. To kapo ng'a- 
to otimo richo, to wan gi Jabura maloson- 
wa kendo kwayonwa Wuoro; Jali en Yesu 
Kristo, Ng'at Makare. 2 En e misango 
magolo richowa, to ok marwa kende, to 
nyaka richo mar piny ngima. 

;i Ka wamako kendo watimo chike 
Nyasaye eka wabedo gi ratiro ni wang- 
eye. ^o ng'at mawacho ni "Ang'eye" to 
ok tim gima ochiko en jamiriambo kendo 
adiera onge e iye. 5 To ka ng'ato ang'ata 
momako kendo orito chik Nyasaye to 
hera mar Nyasaye nenore kuome ratiro. 
Yo mwanyalo bedogo gadiera ni wan ei 
Nyasaye ema: f; Ng'at mawacho ni en ei 
Nyasaye nyaka kit ngimane mapile chal gi 
mar Yesu. 

"Joherana, chik ma andikonuni ok 
nyien. En chik onogono machon 
musebedogo nyaka chakruok. Chik 
machonno en e wach ma usewinjo. 8 To 
kata kamano, andikonu chik manyien 
kendo adierane nenore kuom Kristo 
kendo e ngimau, nikech mudho aa to ler 
maradier koro rieny. 

! 'Ng'ato ang'ata ma wacho ni wuotho e 
ler to osin gi owadgi pod osiko e mudho. 
10 Ng'at mohero owadgi to odak e ler, 
kendo ng'ama kamano onge obadho 
kuome manyalo miyo ochwanyre. 1 1 Ng'at 
mosin gi owadgi to nie mudho, kendo 
mudho nogo ema owuothoe, kokia kuma 
odhiye, nikech mudho odino wang'e. 
12 Andikonu un nyithinda mageno nikech 
osewenu richou, kuom nyinge. 
ls Andikonu un wuone nikech ung'eyo 
Jalo mane nitie nyaka aa chakruok. 
Andikonu, joma tindo, nikech useloyo 
ng'ama rach. Andikonu un nyithindo 
mageno nikech ung'eyo Wuoro. 
14 Andikonu un wuone, nikech ung'eyo 



Jalo mane nitie nyaka aa chakruok. 
Andikonu un yawuowi matindo, nikech 
utegno, kendo wach Nyasaye odak e iwu 
kendo useloyo ng'ama rach. 

Kik Uher Piny 

15 Kik uher piny kata gimoro amora 
manie pinyni. Ka ng'ato ang'ata ohero 
piny, to hera mar Wuoro onge e iye. 
16 Nimar gik moko duto manie piny, kaka 
gik maricho ma waneno kendo wagombo 
kod sunga ma ji sungorego kuom gik ma 
gin go, ok aa kuom Wuoro, to gia e piny. 
,7 Piny gi gombo duto mag piny nokadhi, 
to ng'at ma timo dwach Nyasaye nobed 
mangima nyaka chieng'. 

Siein Kuom Wasik Kristo 

18 Nyithinda mageno, giko chiegni 
kendo kaka usewinjo ni jasik Kristo biro, 
koro wasik Kristo mathoth osefwenyore: 
Ma e kaka wang'eyo ni giko chiegni. 
19 Chutho, jogi ne oa irwa to ne ok gin 
jowa. Nikech ka dine gin jowa to dine 
gisiko kodwa, nimar dhigino nyiso ayan- 
ga maler ni onge kata ng'ata achiel kuom- 
gi mane ng'atwa. 

20 Unto Roho Maler owirou omiyo 
ung'eyo adiera. 21 Omiyo koro andikonu 
ok nikech ukia adiera, to nikech ung'eye, 
kendo nikech ung'eyo ni onge miriambo 
mawuok e adiera. 22 Ja miriambo to kara 
en ng'a? En ng'ama wacho ni Yesu ok en 
Kristo. Jalno e Jasik Kristo, nikech odagi 
Wuoro kaachiel gi Wuowi. 23 Ng'ama 
odagi Wuowi odagi Wuoro bende, to 
ng'ama orwake nigi Wuoro bende. 

24 Kuom mano, neuru ni urito gima ne 
ukuongo winjo e chunyu. Ka usiko ukano 
gimane uwinjo mokwongo e chunyu, to 
ubiro siko e winjruok gi Wuowi kod 
Wuoro. 25 To ma e gima Kristo owuon 
nosingore ni nomiwa, ma en ngima 
mochwere. 

2f Andikonu wechegi kuom jogo mate- 
mo mondo owuondu. 27 To ne un, ma 
Roho Maler owirou kendo odak e iwu, 
ng'ato ok onego puonju. To kaka Roho 

museyudono puonjou kuom gik moko 
duto, kendo dak ma Roho odak godo e 
iwu en adiera maok miriambo mana kaka 
osepuonjouno, sikuru kuome. 

Nyithind Nyasaye 

28 Omiyo koro nyithinda mageno, siku- 
ru kuome mondo ka ofwenyore to wabed 
gi chir kendo maonge wichkuot e nyimc 
ka obiro. 

2y Ka ung'eyo ni Kristo en ng'ama kare 
to onego ung'e bende ni ng'ato ka ng'ato 
matimo gima kare en nyathi Nyasaye. 

Mano kaka hera ma Wuoro 
oherowago duong' mondo oluongwa 
ni nyithind Nyasaye. Kendo mano e gima 
wan! Gimomiyo piny, ok ong'eyowa en 
nikech piny ne ok ong'eye. 2 Osiepena 
mageno koro wan nythind Nyasaye, to 
kaka wabiro bedo achien pok onyiswa. To 
wang'eyo ni ka Kristo nofwenyre, to wan- 
abed machal kodc, nikech wananene kaka 
ochal. 3 Ng'ato ang'ata man- gi genoni 
pwodhore owuon mondo osik koler mana 
kaka en bende oler. 

4 Ji matimo richo ketho chik; chutho, 
richo en ketho chik 5 To ung'eyo ni Kristo 
nofwenyore mondo ogol richowa. 
Ung'eyo bende ni richo onge kuome. 
(i Ng'at man kuom Kristo ok sik katimo 
richo. Ng'at mosiko timo richo pok onene 
kendo okiaye. 

"Nyithinda mageno , kik uyie ng'ato 
owitu. Ng'at matimo gima kare en ng'ama 
kare, mana kaka En bende en Ng'ama 
kare. 8 Ng'at mosiko timo richo en ng'at 
Jachicn, nikech Jachien osebedo ka timo 
richo nyaka a chakruok. Gimomiyo 
Wuod Nyasaye nobiro ne en ni mondo 
oketh tich Jachien. 9 Ng'ama Nyasaye 
onyuolo ok nyal dhi nyime katimo richo, 
nikech kit Nyasaye osiko kuome. Ok 
onyal timo richo nikech Nyasaye ema 
onyuole. 10 Kaka wanyalo ng'cyo pogruok 
manic kind nyithind Nyasaye gi nyithind 
Jachien e magi: Ng'at ma ok tim gima 
kare ok en nyathi Nyasaye, kata ng'ama 



ok ohcro owadgi. 

Herreuru Ng'ato Gi Ng'ato 

n Wach mane uwinjo nyaka aa 
mokuongo ema: Nyaka wahcrre ng'ato gi 
ng'ato. 12 Kik wachal gi Kain mane en 
koth Ng'ama Rach, omiyo nonego owad- 
gi ma hie. To nonego owadgi nang'o? 
Nikech timbene ne richo, to timbe owad- 
gi ne kare. 13 Kuom mano, owetena kik 
ubwogi ka jopiny sin kodu. 14 Wang'eyo ni 
wasekalo waa e tho mi wadonjo e ngima, 
nikech wahero owetewa. Ng'ama ok 
ohero owadgi osiko c tho. I5 Ng'ama osin 
gi owadgi en janek, to ung'eyo ni janck 
onge gi ngima mochwere 

"'Ma e kaka wang'eyo gima hera en; 
Kristo nochiwonwa ngimane. Wan bende 
onego wachiw ngimawa ni owetewa. 
17 Ka ng'ato jamoko to oneno owadgi 
kochando to ok okechc, ere kaka ng'ama 
kamano nyalo wacho ni en gi hera mar 
Nyasaye? ,8 Nyithinda mageno kik 
wawach mana gi dhowa ni wahero ji, to 
waher ji gi tim kendo gi adiera. 1! 'Mano e 
yo mwa ng'eyogo ni wachung' e adiera, 
kendo mabiro miyo chunywa bed gi chir e 
nyim Nyasaye 20 saa moro amora ma 
chunywa ng'adonwa bura. Nimar 
Nyasaye duong' moloyo chunywa, kendo 
ong'eyo gik moko duto. 

21 Omiyo, osiepega mageno, ka chuny- 
wa ok ng'adnwa bura to wan gi chir e 
nyim Nyasaye. 22 To wayudo koa kuome, 
gimoro amora mwakwaye nikech wamako 
chikene kendo watimo gik mamore. 23 To 
ma e chikne: ni mondo wayie e nying 
Wuode Yesu Kristo kendo mondo 
waherre ng'ato gi ng'ato, mana kaka 
Kristo nochikowa. 24 Joma omako kendo 
orito chike Nyasaye ni kuome to en bende 
en kuomgi. To ma e kaka wang'eyo ni 
Nyasaye odak e iwa: Wang'eyo nilech 
Roho ma osemiyowa. 

Pirn Ghunje 

4 Osiepega mageno kik uyie roho duto, 
to temgiuru mondo ufweny ka bende 

gia kuom Nyasaye nikech jonabi mag 
miriambo mathoth osetuch c piny koni gi 
koni. 2 Ma e kaka unyalo ng'eyo Roho mar 
Nyasaye: Roho ma hulo ni Yesu Kristo 
nobiro e ringruok en roho moa kuom 
Nyasaye. ;i to roho moro amora makwedo 
Yesu ok en roho mar Nyasaye. Chuny ma 
kama en mar Jasik Kristo ma usewinjo ni 
biro kendo makoro nie piny kata sani. 

4 Ne un nyithinda mageno, unto un 
nyithind Nyasaye kendo useloyo jonabi 
mag miriambogo, nikech jal manie iu 
duong' moloyo jal manie piny. 5 Gin 
jopiny omiyo giwuoyo kuom gipinyni 
kendo piny winjogi. f; Wan to wan jo 
Nyasaye omiyo joma ongeyo Nyasaye 
winjowa, to ng'at ma ok ng'at Nyasaye ok 
winjwa. Mani e yo mwang'eyogo Roho 
mar adier gi roho mar miriambo. 

Hera Mar Nyasaye Kod Marvva. 

"Osiepega mageno waherreuru ng'ato 
gi ng'ato nikech hera aa kuom Nyasaye. 
Ng'at mohero ji en nyathi Nyasaye k?ndo 
ong'eyo Nyasaye. 8 Ng'at ma ok ohero ji 
kia Nyasaye, nikech Nyasaye en hera. 
!, Nyasaye nonyiso hera moherowago 
kama: Ne ooro Wuode ma miderma e 
piny mondo wabed mangima kuome. 
I0 Ma e gima hera en: ok ni wan ema ne 
wahero Nyasaye, to ni Nyasaye ema 
noherowa mi nooro Wuode kaka misan- 
go mar richowa. n Osiepega mageno, ka 
Nyasaye noherowa matut kamano to wan 
bende waherre ng'ato gi ng'ato. 12 Onge 
ng'ama oseneno Nyasaye, to ka waherore 
ng'ato gi ng'ato to Nyasaye odak e iwa, 
kendo herane ipuodho chuth e iwa. 

I3 Wange'eyo ni wadok ei Nyasaye 
kendo en bende en eiwa, nikech osemiy- 
owa Rohone. I4 Waseneno kendo wanyiso 
ji ni Wuoro oseoro Wuode mondo obed 
Jawar mar piny. 15 Ka ng'ato ang'ata ohulo 
ni Yesu en wuod Nyasaye, to Nyasaye 
odak e iye kendo en bende odak ei 
Nyasaye. I(i Omiyo koro wang'eyo kendo 
wageno kuom hera ma Nyasaye oherowa- 
go. 



Nyasaye en hera. Kendo ng'ato ang'ata 
mosiko e hera osiko kuom Nyasaye, kendo 
Nyasaye bende odak kuome. 17 E yo maka 
ma herawa nyaka nyisre chuth e ngi- 
mawa mondo chieng' ng'ado bura wabed 
gi chir nikech e ngima mar pinyni wachal 
kode. 18 Onge luoro e hera; hera maradier 
riembo luoro oko nikech luoro ema kelo 
kum. Jal man-gi luoro ok puodhre ei 
Hera. 

19 Wahero nikech Nyasaye noherowa 
mokuongo. 20 Ka ng'ato wacho ni, "Ahero 
Nyasaye", to osin gi wadgi to en jamiri- 
ambo; nikech ng'ama ok ohero wadgi, 
moseneno gi wang'e, ok nyal hero 
Nyasaye mapok oneno. 2 1 Chik ma 
osemiyowa en ma: Ng'at mohero Nyasaye 
nyaka her wadgi bende. 

Yie Kuom Wuod Nyasaye. 

5 Ng'ato ang'ata moyie ni Yesu e 
Kristo en nyathi Nyasaye, kendo 
ng'ama ohero Wuoro hero nyathine 
bende. 2 Ma e kaka wang'eyo ni wahero 
nyithind Nyasaye: Ka wahero Nyasaye 
kendo wamako chikene. 3 Ma e kaka ihero 
Nyasaye: luor chikene. To chikene ok gin 
ting' mapek 4 nikech ng'at ma Nyasaye 
onyuolo loyo piny. Ma e locho ma 
waloyogo piny ma en yiewa. ''En ng'a 
moloyo piny? Mana jalo moyie ni Yesu en 
Wuod Nyasaye 

f 'Yesu Kristo e Jal manobiro gi pi kod 
remo. Nobiro,ok gipi kende, to nobiro gi 
pi kod remo. Nenoni Roho Maler ema 
timo, nikech Roho en e adiera. 7 Nimar 
nitie joneno adek, ma gin: 8 Roho, pi kod 
remo, kendo jonenogi winjore kuom 
wachni. 9 Wayie gi nend dhano, to nend 
Nyasaye ema duong' moloyo nikech en 
neno ma Nyasaye owuon osewacho kuom 
Wuode. 10 Ng'at moyie kuom Wuod 
Nyasaye nigi nenoni e chunye, to ng'ama 
ok oyie kuom Nyasaye miye odoko jamiri- 
ambo, nikech odagi yie gima Nyasaye 
osewacho kaka janeno kuom Wuode. 
1 l To ma e neno nogo: Nyasaye osemiyowa 
ngima mochwere; kendo ngimani nikuom 

wuode. 12 Ng'at man gi Wuowi nigi 
ngima; to ng'at ma ongc gi Wuod 
Nyasaye ongc gi ngimani. 

Weche Mogik 

ls Andikonu wechegi, un joma oyie 
kuom nying wuod Nyasaye, mondo ung'e 
ni un-gi ngima mochwere. I4 Ma e chir ma 
wan-go kawadhi e nyim Nyasaye ni ka 
wakwaye gimoro amora mowinjore gi 
dwache to owinjowa. 15 To ka wang'eyo ni 
owinjowa kwakwayc gimoro amora, to 
wang'eyo ni waseyudo gima wakwayono. 

lf; Ka ng'ato oneno wadgi katimo richo 
maok tere e tho, to owinjore olamne 
mondo Nyasaye omi j alno ngima. 
Awuoyo kuom joma richogi ok tergi e 



tho. To nitie richo materoji e tho; ma ok 
awach ni olamie Nyasaye. I7 Ketho duto 
gin richo, to nitie richo maok ter ji e tho. 

18 Wang'eyo ni ng'ama Nyasaye 
onyuolo ok sik katimo richo,nikech 
Wuod Nyasaye orite kendo Ng'ama 
Rach ok nyal mule. 19 Wang'eyo ni wan 
nyithind Nyasaye, kendo ni piny duto 
nie bwo loch mar Ng'ama Rach. 
20 Wang'eyo bende ni Wuod Nyasaye 
osebiro kendo osemiyowa rieko mar 
winjo tiend wach, mondo wang'e Jalo 
ma jaadiera; Jal makoro wanie iye, ma en 
wuode Yesu Kristo. En e Nyasaye 
madier kendo ngima mochwere 

21 Nyithinda mageno tang'uru ni 
nyiseche madhano oloso. 



